**STATUT**

**VATROGASNE POSTROJBE**

**GRADA IVANIĆ-GRADA**

Na temelju članka 54. Zakona o ustanovama (NN, broj 76/93, 29/97, 47/99, 35/08) te članka 1. Zakona o vatrogastvu (NN 106/99, 117/01, 36/02, 96/03, 139/04, 174/04, 38/09, 80/10), Upravno vijeće Vatrogasne postrojbe Grada Ivanić-Grada na sjednici održanoj 23. studenoga 2017., donosi:

**S T A T U T**

**JAVNE VATROGASNE POSTROJBE GRADA IVANIĆ-GRADA**

# I. OPĆE ODREDBE

## Članak 1.

Ovim se Statutom Javne vatrogasne postrojbe Grada Ivanić-Grada (u daljnjem tekstu: Vatrogasna postrojba) uređuje status, naziv, sjedište i djelatnost, pečat i štambilj, zastupanje i predstavljanje, unutarnje ustrojstvo, tijela Vatrogasne postrojbe, njihove ovlasti i način odlučivanja, imovina i financijsko poslovanje Vatrogasne postrojbe, način ostvarivanja suradnje sa sindikatom, javnost rada, zaštita tajnosti podataka i druga pitanja od važnosti za obavljanje djelatnosti i poslovanje Vatrogasne postrojbe

## Članak 2.

Vatrogasna postrojba ima status javne ustanove koja vatrogasnu djelatnost obavlja kao javnu službu.

Osnivač Vatrogasne postrojbe je Grad Ivanić-Grad, sa sjedištem u Ivanić Gradu, Park hrvatskih branitelja 1.

Odluku o statusnim promjenama i prestanku rada Vatrogasne postrojbe donosi osnivač.

## Članak 3.

Osnivačka prava i dužnosti u ime osnivača obavlja Gradsko vijeće Grada Ivanić-Grada, ako ovim Statutom nije drugačije određeno.

# II. NAZIV, SJEDIŠTE I DJELATNOST

## Članak 4.

Naziv Vatrogasne postrojbe glasi: JAVNA VATROGASNA POSTROJBA GRADA IVANIĆ-GRADA.

Skraćeni naziv Vatrogasne postrojbe glasi: JVP IVANIĆ-GRAD.

Naziv Vatrogasne postrojbe mora biti istaknut na zgradi u kojoj je njezino sjedište i na zgradama u kojima obavlja svoju djelatnost.

## Članak 5.

Sjedište Vatrogasne postrojbe je u Ivanić-Gradu, Omladinska 30.

Odluku o promjeni naziva i sjedišta Vatrogasne postrojbe donosi osnivač, na prijedlog Upravnog vijeća.

## Članak 6.

Djelatnost Vatrogasne postrojbe je:

* sudjelovanje u provedbi preventivnih mjera zaštite od požara i eksplozija,
* gašenje požara i spašavanje ljudi i imovine ugroženih požarom i eksplozijom,
* pružanje tehničke pomoći u nezgodama i opasnim situacijama te obavljanje i drugih poslova u nesrećama, ekološkim i inim nesrećama,
* pružanje usluga provjere ispravnosti, održavanje i popravak vatrogasnih aparata i opreme,
* organiziranje tečajeva i seminara radi poduke vatrogasnih kadrova u znanjima i vještinama iz vatrogastva,
* obavljanje i drugih poslova i usluga vezanih u vatrogasnu djelatnost.

Osim djelatnosti utvrđenih u stavku 1. ovoga članka, Vatrogasna postrojba može obavljati i druge djelatnosti ako se one u manjem opsegu ili uobičajeno obavljaju uz djelatnost iz stavka 1. ovoga članka.

## Članak 7.

Vatrogasna postrojba može promijeniti ili proširiti djelatnost.

Odluku o promjeni ili proširenju djelatnosti Vatrogasne Postrojbe donosi osnivač, na prijedlog Upravnog vijeća.

# III. PODRUČJE DJELOVANJA VATROGASNE POSTROJBE

## Članak 8.

Vatrogasna postrojba djeluje na području grada Ivanić-Grada.

Na temelju ugovora s drugim jedinicama lokalne samouprave, Vatrogasna postrojba može obavljati vatrogasnu djelatnost i na njihovom području.

Na temelju zapovijedi nadležnog vatrogasnog Zapovjednika, Vatrogasna postrojba je dužna sudjelovati u vatrogasnoj intervenciji i izvan područja svog djelovanja.

# IV. PEČAT I ŠTAMBILJ

## Članak 9.

U pravnom prometu Vatrogasna postrojba koristi pečat i štambilj.

Pečat je okruglog oblika, promjera 35 mm, na kojem uz obod sadrži natpis: JAVNA VATROGASNA POSTROJBA GRADA IVANIĆ-GRADA, a u sredini pečata se nalazi znak Vatrogasne postrojbe.

Znak Vatrogasne postrojbe je na podlozi plave boje u obliku štita. U sredini znaka je grb Grada Ivanić-Grada iznad kojeg piše: JAVNA VATROGASNA POSTROJBA, a ispod piše: GRADA IVANIĆ-GRADA.

Štambilj je četvrtastog oblika, širine 15 mm i dužine 55 mm, i u njemu je upisan puni naziv i sjedište Vatrogasne postrojbe.

O broju pečata i štambilja odlučuje Zapovjednik.

Vatrogasni zapovjednici s posebnim ovlastima i odgovornostima posjeduju službenu iskaznicu i značku Vatrogasne postrojbe koja se uređuje Pravilnikom o službenoj iskaznici.

Vatrogasni djelatnici bez posebnih ovlasti i odgovornosti posjeduju službenu iskaznicu Vatrogasne postrojbe koja se uređuje Pravilnikom o službenoj iskaznici.

## Članak 10.

Pečatom se ovjeravaju isprave i akti u pravnom prometu.

Štambilj se upotrebljava za odgovarajuće administrativno-financijsko poslovanje Vatrogasne postrojbe.

Pečat i štambilji označeni su brojevima.

Odluku o načinu uporabe i čuvanju pečata i štambilja donosi Zapovjednik Vatrogasne postrojbe.

# V. ZASTUPANJE I PREDSTAVLJANJE

## Članak 11.

Vatrogasnu postrojbu zastupa i predstavlja Zapovjednik.

Zapovjednik može dati punomoć drugoj osobi za zastupanje Vatrogasne postrojbe u pravnom prometu u granicama svojih ovlasti. Punomoć se izdaje sukladno odredbama zakona kojim se uređuju obvezni odnosi.

Zapovjednik određuje osobe ovlaštene za potpisivanje financijske i druge dokumentacije Vatrogasne postrojbe.

# VI. UNUTARNJE USTROJSTVO

## Članak 12.

Unutarnjim ustrojstvom osigurava se racionalan i djelotvoran rad Vatrogasne postrojbe u cilju ostvarivanja vatrogasne djelatnosti.

Pravilnikom o unutarnjem ustrojstvu i načinu rada Vatrogasne postrojbe pobliže se uređuje unutarnje ustrojstvo i radna mjesta Vatrogasne postrojbe.

Pravilnik iz stavka 2. ovoga članka donosi Upravno vijeće, na prijedlog Zapovjednika.

# VII. TIJELA VATROGASNE POSTROJBE

## Članak 13.

Tijela Vatrogasne postrojbe su:

1. Upravno vijeće,

2. Zapovjednik.

## 1. Upravno vijeće

## Članak 14.

Vatrogasnom postrojbom upravlja Upravno vijeće.

Upravno vijeće ima pet (5) članova, a čine ga:

* 3 (tri) predstavnika iz reda osnivača (predsjednik i dva (2) člana),
* 1 (jedan) predstavnik iz reda Vatrogasne zajednice Grada Ivanić-Grada,
* 1 (jedan) predstavnik iz reda radnika Vatrogasne postrojbe.

Članove Upravnog vijeća iz stavka 2. podstavka 1. ovoga članka imenuje Gradonačelnik Grada Ivanić-Grada iz redova građana koji imaju prebivalište na području Grada Ivanić-Grada kao predstavnike osnivača.

Člana Upravnog vijeća iz stavka 2. podstavka 2. ovoga članka imenuje gradonačelnik Grada Ivanić-Grada na prijedlog Vatrogasne zajednice Grada Ivanić-Grada.

Člana Upravnog vijeća iz stavka 2. podstavka 3. ovoga članka vijeća biraju radnici Vatrogasne postrojbe Grada Ivanić-Grada u skladu s odredbama Zakona o radu, koje se odnose na predstavnika radnika u organu poslodavca.

Predsjednika Upravnog vijeća imenuje gradonačelnik Grada Ivanić-Grada između članova Upravnog vijeća koje on imenuje.

Izbor člana Upravnog vijeća iz stavka 4. i 5. ovoga članka obavit će se najkasnije u roku od 15 dana od dana imenovanja članova Upravnog vijeća od strane osnivača.

Mandat članova Upravnog vijeća traje četiri (4) godine, a počinje teći danom konstituiranja Upravnog vijeća.

Mandat članovima Upravnog vijeća imenovanim od strane gradonačelnika Grada Ivanić-Grada traje četiri godine od dana stupanja na snagu Odluke o imenovanju.

Gradonačelnik Grada Ivanić-Grada može razriješiti člana Upravnog vijeća kojeg on imenuje u Upravno vijeće i prije isteka roka na koji je imenovan.

Mandat članu Upravnog vijeća imenovanom od strane radnika Vatrogasne postrojbe Grada Ivanić-Grada traje četiri godine od dana stupanja na snagu odluke o imenovanju, odnosno drugog odgovarajućeg akta.

Člana Upravnog vijeća imenovanog od strane radnika, može se razriješiti članstva u Upravnom vijeću i prije isteka roka na koji je imenovan na način predviđen odgovarajućim odredbama Zakona o radu koje se odnose na predstavnika radnika u organu poslodavca.

## Članak 15.

Prvu konstituirajuću sjednicu Upravnog vijeća saziva predsjednik Upravnog vijeća u roku od 30 dana od dana imenovanja članova Upravnog vijeća od strane osnivača.

## Članak 16.

Upravno vijeće:

1. uz suglasnost Gradskog vijeća:

* donosi Statut,
* odlučuje o stjecanju, opterećivanju ili otuđivanju nekretnina ili druge imovine u skladu s ovim Statutom,
* donosi odluke o raspodjeli dobiti u skladu s posebnim odlukama Gradskog vijeća Grada Ivanić-Grada.

2. na prijedlog Zapovjednika Vatrogasne postrojbe:

* donosi druge opće akte,
* donosi financijski plan i godišnji izvještaj o izvršenju financijskog plana, te odlučuje o istom,
* donosi odluke o zasnivanju i raskidu radnog odnosa,
* donosi program rada i razvoja Vatrogasne postrojbe i nadzire njihovo izvršavanje.

3. samostalno:

* raspravlja i odlučuje o izvješćima Zapovjednika o radu Vatrogasne postrojbe,
* donosi plan radnih mjesta,
* odlučuje o financijskom planu i godišnjem obračunu,
* daje Zapovjedniku osnovne smjernice za rad i poslovanje Vatrogasne postrojbe,
* predlaže osnivaču statusne promjene, promjenu ili proširenje djelatnosti te promjenu naziva i sjedišta Vatrogasne postrojbe,
* podnosi izvješće o radu Vatrogasne postrojbe Gradskom vijeću Grada Ivanić-Grada
* donosi odluke u drugom stupnju u predmetima u kojima se odlučuje o pojedinim pravima radnika, na prijedlog Stegovne komisije,
* obavlja i druge poslove u skladu sa zakonom, ovim Statutom i općim aktima Vatrogasne postrojbe,
* odlučuje o stjecanju, opterećivanju ili otuđivanju nekretnina ili druge imovine u skladu s ovim Statutom.

## Članak 17.

Upravno vijeće poslove iz svoje nadležnosti obavlja na sjednicama.

Upravno vijeće odluke donosi natpolovičnom većinom ukupnog broja članova Upravnog vijeća.

Upravno vijeće donosi Poslovnik o radu Upravnog vijeća kojim se pobliže uređuju pitanja iz djelokruga rada Upravnog vijeća koja nisu regulirana zakonom i ovim Statutom.

## Članak 18.

Predsjednik Upravnog vijeća saziva sjednice Upravnog vijeća prema potrebi, a najmanje četiri (4) puta u godini dana.

Predsjednik Upravnog vijeća dužan je sazvati sjednicu Upravnog vijeća na zahtjev Zapovjednika ili najmanje tri (3) člana Upravnog vijeća.

Predsjednik Upravnog vijeća predlaže dnevni red, predsjedava i rukovodi sjednicom Upravnog vijeća te potpisuje akte koje donosi Upravno vijeće.

U slučaju odsutnosti ili spriječenosti predsjednika Upravnog vijeća zamjenjuje ga, sa svim ovlastima predsjednika, član Upravnog vijeća kojeg on za to ovlasti.

## Članak 19.

O radu sjednice Upravnog vijeća vodi se zapisnik.

Zapisnik sadrži osnovne podatke o radu na sjednici, o iznesenim prijedlozima, o sudjelovanju na raspravi te o donesenim aktima.

U zapisnik se unosi rezultat glasovanja o pojedinom predmetu.

Zapisnik potpisuje zapisničar i predsjednik Upravnog vijeća.

## 2. Zapovjednik

## Članak 20.

Poslovodni i stručni voditelj Vatrogasne postrojbe je Zapovjednik.

Zapovjednik:

* organizira i vodi rad i poslovanje Vatrogasne postrojbe te poduzima sve pravne radne u ime i za račun Vatrogasne postrojbe sukladno odgovarajućim propisima,
* predstavlja i zastupa Vatrogasnu postrojbu,
* odgovara za zakonitost rada Vatrogasne postrojbe,
* odgovara za financijsko poslovanje Vatrogasne postrojbe,
* predlaže plan i program rada Vatrogasne postrojbe Upravnom vijeću,
* predlaže financijski plan i godišnji izvještaj o izvršenju financijskog plana Upravnom vijeću,
* podnosi pisano izvješće o cjelokupnom poslovanju Vatrogasne postrojbe svaka tri (3) mjeseca Upravnom vijeću,
* samostalno donosi odluke u vezi s djelovanjem Vatrogasne postrojbe iz svog djelokruga,
* donosi odluke u prvom stupnju u predmetima u kojima se odlučuje o pojedinim pravima radnika,
* organizira rad i obavlja raspored radnika Vatrogasne postrojbe,
* obavlja druge poslove utvrđene zakonom, ovim Statutom i općim aktima Vatrogasne postrojbe,
* odlučuje o stjecanju, opterećivanju ili otuđivanju nekretnina ili druge imovine u skladu s ovim Statutom.

## Članak 21.

Zapovjednik ne može bez posebne ovlasti Upravnog vijeća nastupati kao druga ugovorna strana i s Vatrogasnom postrojbom sklapati ugovore u svoje ime i za svoj račun, u svoje ime a za račun drugih osoba ili u ime i za račun drugih osoba.

## Članak 22.

Odluku o imenovanju i razrješenju Zapovjednika donosi Gradonačelnik Grada Ivanić-Grada (u daljnjem tekstu: Gradonačelnik), na prijedlog Upravnog vijeća.

Zapovjednik se imenuje na vrijeme od četiri (4) godine.

Po isteku mandata ista osoba može biti ponovno imenovana za Zapovjednika.

Zapovjednik mora ispunjavati uvjete iz članka 21. Zakona o vatrogastvu.

## Članak 23.

Zapovjednik se imenuje na temelju javnog natječaja.

Odluku o raspisivanju javnog natječaja za imenovanje Zapovjednika donosi Upravno vijeće, najkasnije tri mjeseca prije isteka mandata na koje je Zapovjednik imenovan.

U javnom natječaju se objavljuju uvjeti sukladno Zakonu o vatrogastvu, koje mora ispunjavati kandidat, vrijeme na koje se imenuje, rok do kojeg se primaju prijave kandidata i rok u kojem će prijavljeni kandidati biti obaviješteni o izboru.

Kandidati za Zapovjednika dužni su, pored dokaza o ispunjavanju uvjeta iz stavka 3. ovoga članka, podnijeti i četverogodišnji program rada i razvoja Vatrogasne postrojbe.

Javni natječaj objavljuje se u najmanje jednom javnom glasilu.

Prijave kandidata primaju se u roku od 15 dana od dana objave javnog natječaja, a kandidati se obavještavaju o izboru najkasnije u roku od 45 dana od isteka roka za podnošenje prijava.

## Članak 24.

Ako se na raspisani natječaj nitko ne prijavi ili nitko od prijavljenih kandidata ne bude izabran, javni natječaj će se ponoviti.

Do imenovanja Zapovjednika na temelju ponovljenog javnog natječaja, imenovat će se vršitelj dužnosti Zapovjednika, ali najduže na vrijeme do godinu dana.

Vršitelj dužnosti Zapovjednika ima sva prava i obveze Zapovjednika.

## Članak 25.

Zapovjednik može biti razriješen prije isteka mandata na koji je imenovan, sukladno odgovarajućim propisima.

U slučaju razrješenja Zapovjednika prije isteka vremena na koje je imenovan, Gradonačelnik će imenovati vršitelja dužnosti Zapovjednika, a Upravno vijeće je dužno raspisati javni natječaj za imenovanje Zapovjednika u roku od 30 dana od dana imenovanja vršitelja dužnosti.

## Članak 26.

Zapovjednik ima zamjenika zapovjednika.

Zamjenik zapovjednika zamjenjuje Zapovjednika u slučaju njegove odsutnosti ili privremene spriječenosti.

Zamjenik zapovjednika mora ispunjavati uvjete iz članka 21. Zakona o vatrogastvu.

Zamjenik zapovjednika obavlja i druge poslove koje mu Zapovjednik povjeri.

## Članak 27.

Odredbe ovoga Statuta koje se odnose na postupak imenovanja i razrješenja, uvjete za imenovanje te trajanje mandata Zapovjednika, na odgovarajući se način primjenjuju i na Zamjenika zapovjednika.

# VIII. PROGRAM RADA I PLAN RAZVOJA VATROGASNE POSTROJBE

## Članak 28.

Godišnji program rada Vatrogasne postrojbe donosi Upravno vijeće, na prijedlog Zapovjednika.

Godišnji program rada donosi se do 30. rujna tekuće godine za sljedeću godinu.

## Članak 29.

Plan razvoja Vatrogasne postrojbe priprema Zapovjednik, a donosi ga Upravno vijeće.

# IX. IMOVINA I FINANCIJSKO POSLOVANJE VATROGASNE POSTROJBE

## Članak 30.

Financijsko poslovanje Vatrogasne postrojbe obavlja se u skladu sa zakonom i drugim propisima.

## Članak 31.

Sredstva za rad Vatrogasne postrojbe osiguravaju se iz proračuna osnivača te iz drugih izvora sukladno zakonu.

Sredstva koja Vatrogasna postrojba ostvari vlastitom djelatnošću, mogu se koristiti samo za materijalne troškove, investicijsku gradnju i nabavku opreme i sredstava za vatrogasne intervencije.

Osnivač Vatrogasne postrojbe oslobođen je plaćanja pristojbi na kupljena ili darovana vatrogasna vozila, vatrogasnu opremu i sredstva za gašenje požara te zamjenska vozila.

Sredstva za školovanje, usavršavanje i osposobljavanje vatrogasaca, te specifične potrebe školovanja vatrogasaca osiguravaju se na temelju planiranih programa.

Vatrogasna postrojba može sukladno odluci Upravnog vijeća Vatrogasne postrojbe financirati školovanje, usavršavanje i osposobljavanje svojih djelatnika i iz vlastitih sredstava.

## Članak 32.

Sredstva za rad i poslovanje Vatrogasne postrojbe koriste se samo za namjene utvrđene zakonom te financijskim planom i godišnjim planom i programom rada Vatrogasne postrojbe.

Ako u obavljanju svoje djelatnosti Vatrogasna postrojba ostvari na kraju kalendarske godine dobit, ta se dobit upotrebljava isključivo za obavljanje i razvoj djelatnosti Vatrogasne postrojbe, sukladno planu i programu razvoja.

## Članak 32. a

O stjecanju, opterećivanju ili otuđivanju nekretnina i druge imovine Vatrogasne postrojbe, čija je pojedinačna vrijednost manja od 50.000,00 kuna bez poreza na dodanu vrijednost, odlučuje Zapovjednik samostalno.

O stjecanju, opterećivanju ili otuđivanju nekretnina i druge imovine Vatrogasne postrojbe te investicijskim radovima čija je pojedinačna vrijednost od 50.000,00 do 300.000,00 kuna bez poreza na dodatnu vrijednost, odlučuje Upravno vijeće.

O stjecanju, opterećivanju ili otuđivanju nekretnina i druge imovine Vatrogasne postrojbe te investicijskim radovima čija je pojedinačna vrijednost veća od 300.000,00 kuna bez poreza na dodatnu vrijednost, odlučuje Upravno vijeće uz suglasnost osnivača.

## Članak 33.

Vatrogasna postrojba za obveze prema trećima odgovara cijelom svojom imovinom.

## Članak 34.

Vatrogasna postrojba donosi financijski plan prije početka godine na koju se plan odnosi.

Ako se financijski plan ne donese u propisanom roku, donosi se privremeni financijski plan za razdoblje najdulje za 3 (tri) mjeseca.

Odluku o financijskom planu i privremenom financijskom planu donosi Upravno vijeće.

## Članak 35.

Nalogodavac i odgovorna osoba za pravilno planiranje i izvršavanje financijskog plana je Zapovjednik Vatrogasne postrojbe.

## Članak 36.

Vatrogasna postrojba po isteku kalendarske godine donosi godišnji izvještaj o izvršenju financijskog plana.

# X. SURADNJA SA SINDIKATOM

## Članak 37.

Sindikalno organiziranje u Vatrogasnoj postrojbi je slobodno.

Vatrogasna postrojba je dužna osigurati uvjete za rad sindikalnog povjerenika, staviti na raspolaganje obavijesti koje su mu potrebne za obavljanje njegove dužnosti te omogućiti uvid u akte i dokumente u vezi s ostvarivanjem i zaštitom prava radnika iz radnog odnosa.

# XI. JAVNOST RADA

## Članak 38.

Rad Vatrogasne postrojbe je javan.

Objavljivanjem Statuta i općih akata o uvjetima i načinu rada Vatrogasne postrojbe kao javne ustanove na oglasnoj ploči Vatrogasne postrojbe i davanjem informacija u sredstvima javnog priopćavanja, upoznaje se javnost odnosno građani i druge pravne osobe s organizacijom rada, uvjetima i načinom ostvarivanja programa rada Vatrogasne postrojbe, cijenama usluga Vatrogasne postrojbe te radom Vatrogasne postrojbe kao javne ustanove.

Uvidom u dokumentaciju Vatrogasne postrojbe te druge materijale u svezi s radom Vatrogasne postrojbe omogućit će se svakoj pravnoj ili fizičkoj osobi sukladno zakonu i općim aktima Vatrogasne postrojbe kojima se uređuje pravo na pristup informacijama.

Odredba stavka 3. ovoga članka ne odnosi se na materijale i dokumente koji sadrže informaciju koja je izuzeta od prava na uvid.

# XII. ZAŠTITA TAJNOSTI PODATAKA

## Članak 39.

Poslovnom i profesionalnom tajnom smatraju se: dokumenti koje voditelj ustanove proglasi poslovnom tajnom, podaci koje nadležno tijelo kao povjerljive priopći Vatrogasnoj postrojbi, mjere i način postupanja u slučaju nastanka izvanrednih okolnosti, dokumenti koji se odnose na obranu, plan tjelesne i tehničke zaštite zaposlenika i imovine Vatrogasne postrojbe i druge isprave i podaci čije bi priopćavanje neovlaštenoj osobi bilo protivno interesima Vatrogasne postrojbe i njenog Osnivača.

Zaposlenici Vatrogasne postrojbe dužni su čuvati sve podatke koji se smatraju tajnima bez obzira na način saznanja o tim podacima ili pribavljanja odnosno stjecanja mogućnosti uvida u takve podatke.

Obveza čuvanja tajnih podataka traje i nakon prestanka radnog odnosa u Vatrogasnoj postrojbi, sukladno pozitivnim propisima.

Obveza čuvanja tajnih podataka ne odnosi se na davanje podataka pravosudnim i upravnim tijelima.

O čuvanju poslovne i profesionalne tajne neposredno skrbi voditelj ustanove i druga ovlaštena osoba.

Povreda čuvanja poslovne i profesionalne tajne predstavlja težu povredu radne obveze.

## Članak 40.

Podatke koji su označeni kao tajni može nadležnom tijelu priopćiti isključivo Zapovjednik ili osoba koju on za to ovlasti.

# XIII. OPĆI AKTI

## Članak 41.

Opći akti Vatrogasne postrojbe su Statut, pravilnici, poslovnici i odluke kojima se uređuju pojedina pitanja iz djelokruga djelatnosti Vatrogasne postrojbe.

Statut donosi Upravno vijeće, uz suglasnost osnivača.

Pravilnik o unutarnjem ustrojstvu i načinu rada donosi Upravno vijeće, na prijedlog Zapovjednika.

Poslovnik o radu Upravnog vijeća donosi Upravno vijeće, na prijedlog predsjednika Upravnog vijeća.

Ostale opće akte donosi Zapovjednik.

## Članak 42.

Opći akti stupaju na snagu osmoga dana od dana objave na oglasnoj ploči Vatrogasne postrojbe.

Opći akti ne mogu imati povratno djelovanje.

# XIV. PRIJELAZNE I ZAVRŠNE ODREDBE

## Članak 43.

Danom stupanja na snagu ovog Statuta prestaje važiti Statut Vatrogasne postrojbe od dana 4. srpnja 2014. godine te izmjene Statuta od dana 1. ožujka 2016. godine.

## Članak 44.

Opći akti Vatrogasne postrojbe uskladit će se sa odredbama ovog Statuta u roku od 90 dana od dana njegova stupanja na snagu.

Do donošenja akata u smislu stavka 1. ovoga članka, ostaju na snazi postojeći opći akti Vatrogasne postrojbe, ako nisu u suprotnosti sa zakonom i ovim Statutom.

## Članak 45.

Ovaj Statut stupa na snagu osmoga dana od dana objave na oglasnoj ploči Vatrogasne postrojbe.

Predsjednik Upravnog vijeća

Vatrogasne postrojbe Grada Ivanić-Grada

Ivan Žarko